
ACORD 157/2008, DE 17 D’OCTUBRE DE 2008 DEL PLE DEL CONSELL DE

L´AUDIOVISUAL DE CATALUNYA

Campanya publicitària del vehicle Mitsubishi Outlander
1. En data 5 d’octubre de 2008 ha tingut entrada al Servei de Relació amb els Usuaris d’aquest Consell de l’Audiovisual de Catalunya, un escrit mitjançant el qual es formula una queixa en relació amb l’emissió, per part de TV3, de la campanya publicitària del vehicle Mitsubishi Outlander. En relació a la identificació d’aquest espai publicitari, es presenten dos menors d’edat, d’uns set o vuit anys aproximadament, que sol·liciten al propietari d’un gos, que prèviament han segrestat, un rescat de 20 euros que, posteriorment, apugen a 40 euros. 

2. Els serveis tècnics d’aquest Consell han analitzat l’emissió de la campanya publicitària de referència, i d’aquest anàlisi es desprèn que l’aparició de menors en la publicitat realitzant actes que, malgrat puguin presentar-se de forma irreal o humorística, podrien tipificar-se com a infraccions penals, pot projectar en els menors que contemplin aquesta publicitat una imatge inadequada. En conseqüència, la utilització dels menors realitzant aquests tipus de conductes podria vulnerar la previsió establerta pels articles 8.1 de la Llei 25/1994, de 12 de juliol, de transposició a l’ordenament jurídic espanyol de la Directiva de televisió sense fronteres, i 92.1.f) de la Llei 22/2005, de 29 de desembre, de la comunicació audiovisual de Catalunya, que consideren com a publicitat il·licita “...les que inciten a la violència o comportaments antisocials, apel·len a la por o a la superstició o fomenten abusos, imprudències, negligències o conductes agressives”. 
Per tot l’exposat, el Ple del Consell de l’Audiovisual de Catalunya, ha adoptat els següents:

ACORDS

1. Requerir al prestador de serveis de televisió, per tal que adopti les mesures oportunes per al cessament de  les emissions de l’anunci del vehicle Mitsubishi Outlander, davant la seva possible qualificació com a publicitat il·lícita.

2. Notificar aquest Acord al prestador de serveis de televisió. 
Barcelona, 17 d’octubre de 2008

Josep M. Carbonell i Abelló


Santiago Ramentol i Massana
President

